И Iыхьэ щанэращ къэнэжар
Къэбэрдей-Балъкъэрым футболымкIэ 2018 — 2019 гъэхэм я щIымахуэ чемпионатыр иухыным къэнэ- жар и Iыхьэ щанэращ. ДяпэкIэщ нэхъ мыхьэнэшхуэ зиIэ зэIущIэхэр щекIуэкIынур.
Зэхьэзэхуэм япэ зэрыщища очкоитхур къэнэжа джэгугъуитхум игъэкIуэдыжыну фIэщщIыгъуейщ «Автозапчасть»-м. Гугъу ехьми абы текIуэныгъэхэр зыIэрегъэхьэ икIи чемпионыгъэм ерыщу хуокIуэ. Мис аргуэруи бахъсэндэсхэм зы топ закъуэри яхурикъуащ «Бабугент»-р хагъэщIэн папщIэ.
Тхьэмахуэ ипэкIэ япэу зэрыщыфIахьар гущIыхьэ ящыхъуа хуэдэщ «Автозапчасть»-м и ныкъуэкъуэгъу нэхъыщхьэу щыта «Спартак-Налшык-д»-м и футболистхэм. Мис аргуэруи абыхэм очкоитI яфIэкIуэдащ, иужь джэгугъуиплIым щытекIуа «Шагъдийм» пэлъэщатэкъыми. Псалъэм къыдэкIуэу къыхэдгъэщынщи, зеикъуэдэсхэм я дежкIэ мыр япэ зэрытемыгъэкIуэныгъэщ. Абыхэм я закъуэт зэхьэзэхуэм очко щызэдэзымыгуэшауэ къэнэжар.
Зэпеуэм и жэз медалхэм щIэбэн Къэбэрдей-Балъ-къэр къэрал университетым и студентхэм къалъэщIыхьэпащ щэбэт кIуам къыхэзыгъэщIа Нашык и «Мур-бек»-р. Иджы абыхэм я зэхуаку дэлъыжыр зы очко закъуэщ.
Гъуащхьауэхэм я зэпеуэри къызэщIэплъащ. Я хьэрхуэрэгъухэм топий яхудигъэкIауэ иджыри къэс бжьыпэр зыIыгъа Сэрмакъ и «Союз»-м и пашэ Тамаев Алан къылъэщIыхьащ «Шагъдийм» щыщ Бэлагъы Руслан.
Зэхьэзэхуэм кърикIуам ипкъ иткIэ гуп нэхъыщхьэм хагъэкIыну командитIри къыхэбелджылыкIа хуэдэщ. Иджыри къэс зы очкои къэзымыхьыфа «Спартак-Налшыкым» и ныбжьыщIэхэм гъусэ яхуэхъуну фэ тетщ Шэджэм и «Альянс»-м. Абы къикIыркъым къыкIэрыхухэм яхэт Къэбэрдей-Балъкъэр къэрал мэкъумэш университетымрэ Къэхъун и «Керт»-мрэ я футболистхэр бэлэрыгъ хъуну — шэджэмдэсхэр тIэу-щэ текIуэмэ, къащхьэщыкIынурэ езыхэр щытыкIэ гугъум ихуэнущ.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и щIымахуэ чемпионатым иужьу щызэхэта джэгугъуэм кърикIуа бжыгъэхэм. Мис ахэр: «Малка» (Малкэ) — «Альянс» (Шэджэм) — 3:0, «КъБКъМУ» (Налшык) — «Союз» (Сэрмакъ) — 3:3, «Автозапчасть» (Бахъсэн) — «Бабугент» (Бабугент) — 1:0, «Мурбек» (Налшык) — «КъБКъУ» (Налшык) — 3:1, «Велес» (Къэрэгъэш) — «Керт» (Къэхъун) — 4:1, «Кэнжэ» (Кэнжэ) — «ХьэтIохъущыкъуей» (ХьэтIохъущыкъуей) — 2:3, «Шагъдий» (Зеикъуэ) — «Спартак-Налшык-д» (Налшык) — 1:1, «Спартак-Налшык-н» (Налшык) — «ГорИС-179 РусГидро» (Бабугент) — 0:2.
Хьэтау Ислъам
